
Pranešimas spaudai

Vilnius, 2009 m. rugsėjo 14 d.

Prasidėjo Metų žinių ekonomikos įmonės rinkimai
Asociacija „Žinių ekonomikos forumas“ skelbia Metų žinių ekonomikos įmonės rinkimų pradžią. Nuo 2004 m. teikiamais apdovanojimais yra siekiama įvertinti pažangiausias šalies įmones. Nugalėtojai bus paskelbti spalio pabaigoje Lietuvos Respublikos Prezidentūroje.

Antrus metus iš eilės EKSMA grupės iniciatyva bus paskelbta ir sėkmingiausiai dirbanti jauna aukštųjų technologijų įmonė. Jai atiteks 10 tūkst. litų piniginis prizas.

„Siekiame parodyti, kad įmonės, savo veiklą grindžiančios žiniomis, inovacijomis, kūrybiškumu reikšmingai prisideda prie šalies konkurencingumo didinimo ir visuomenės gerovės užtikrinimo, be to, jos lengviau išgyvena krizės laikus“, – teigė „Žinių ekonomikos forumo“ Tarybos pirmininkas Kęstutis Jasiūnas.

Metų žinių ekonomikos įmonės rinkimuose pretenduojama net į tris – pažangiausios aukštųjų technologijų, tradicinės pramonės ir paslaugų sektoriaus įmonės – apdovanojimus.
Į sėkmingiausiai dirbančios jaunos aukštųjų technologijų įmonės titulą gali pretenduoti įmonės, savo veiklą pradėjusios nuo 2004 m. Ekspertai, vertindami šių įmonių pasiekimus, atsižvelgs ne tik į ekonominius, bet ir į kokybinius rodiklius: plėtrą, eksportą, bendradarbiavimą su mokslo įstaigomis, naujų produktų kūrimą ir diegimą. 

„Jaunų aukštųjų technologijų įmonių sėkmės istorijos įrodo, kad Lietuva šioje srityje turi potencialo, todėl džiaugiamės, kad kartu su verslo lyderiais galime skatinti ir remti naujas aukštųjų technologijų iniciatyvas“, – teigė „Žinių ekonomikos forumo“ direktorius Edgaras Leichteris. 
Siūlyti labiausiai „Žinių ekonomikos įmonės 2009“ ir sėkmingiausiai dirbančios jaunos aukštųjų technologijų įmonės apdovanojimų nusipelniusias įmones galima iki rugsėjo 30 d. atsiuntus užpildytą atrankos anketą. Šias anketas galima rasti adresu http://zei2009.zef.lt. 

Asociacija „Žinių ekonomikos forumas“ vienija verslo, politinio, akademinio ir nevyriausybinio sektorių atstovus ir pažangiausias Lietuvos įmones. Forumas siekia skleisti žinių ekonomikos idėjas, skatinti žinių ekonomikai ir jos plėtrai palankios aplinkos kūrimą, įtvirtinti žinių ekonomikos vertybes visuomenėje. 

